REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/272-19

1. novembar 2019. godine

B e o g r a d

ZAPISNIK

91. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 31. OKTOBRA I 1. NOVEMBRA 2019. GODINE U ČAČKU

Sednica je počela u 17,00 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mijatović, Momo Čolaković i Milan Lapčević.

Sednici je prisustvovala i Tanja Damjanović Tomašević (zamenik Veroljuba Arsića).

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić, Aleksandar Stevanović, Goran Ćirić, Vojislav Vujić i Zoltan Pek, niti njihovi zamenici.

Prvog dana, 31. oktobra, sednici je prisustvovao i Duško Tarbuk, narodni poslanik.

Sednici su prisustvovali i: Milun Todorović, gradonačelnik grada Čačka, sa svojim saradnicima i predstavnicima Gradske uprave, ustanova i javnih preduzeća; predstavnici Državne revizorske institucije dr Duško Pejović, predsednik; dr Bojana Mitrović, potpredsednik; Nevenka Bojanić, Ljiljana Dimitrijević i Marijana Simović, članovi Saveta; Milena Milinković, sekretar Institucije; Danimir Vulinović, vrhovni državni revizor; Stojanka Milovanović, vrhovni državni revizor; Snežana Trnjaković, vrhovni državni revizor; Slobodan Mijailović, vrhovni državni revizor po ovlašćenju; Ivica Gavrilović, vrhovni državni revizor; Mirjana Gačević, ovlašćeni državni revizor; Mira Banjac, načelnik službe za finansije i računovodstvo; Iva Vasilić Miljić, načelnik Službe za međunarodnu saradnju i odnose sa javnošću i Vesna Pavlović, saradnik za odnose sa javnošću, kao i Dragana Jovanović, predsednik Udruženja „Ujedinjeni penzioneri“ Čačak; Slavica Jezdimirović, predsednik Udruženja „Bosiljak; Slavica Petrović, predsednik skupštine Udruženja „Bosiljak“ i Biljana Vasojević, zakonski zastupnik društva „ Dijabetes Melitus“.

Na predlog predsednika Odbor je jednoglasno **(10 glasova „za“)** prihvatio **da se razmatra novi** Predlog finansijskog plana Državne revizorske institucije za 2020. godinu i projekcijama za 2021. i 2022. godinu, koji je podnet 28. oktobra.

Na predlog predsednika Odbor je, jednoglasno **(10 glasova „za“), utvrdio** sledeći

D n e v n i r e d:

1. Predstavljanje Izveštaja o reviziji konsolidovanih finansijskih izveštaja završnog računa budžeta Grada Čačka za 2018. godinu;
2. Predstavljanje Izveštaja o reviziji završnog računa budžeta Republike Srbije od 2008. do 2018. godine;
3. Davanje saglasnosti na Predlog finansijskog plana Državne revizorske institucije za 2020. godinu i projekcijama za 2021. i 2022. godinu.

Pre prelaska na rad po utvrđenom dnevnom redu, prisutnima se obratio Milun Todorović, gradonačelnik grada Čačka, koji se zahvalio prisutnima i poželeo dobrodošlicu.

**PRVA TAČKA DNEVNOG REDA: Predstavljanje Izveštaja o reviziji konsolidovanih finansijskih izveštaja završnog računa budžeta Grada Čačka za 2018. godinu**

Dr Duško Pejović je naglasio da je ove godine prvi put promenjen način rada, gde se zasebno vrši revizija finansijskih izveštaja i izveštaja o pravilnosti poslovanja, što je značajno ubrzalo postupak. Revizorski izveštaj je deo završnog računa budžeta lokalnih vlasti i to je zakonska obaveza. On je detaljno predstavio Izveštaj o reviziji konsolidovanih finansijskih izveštaja završnog računa budžeta Grada Čačka za 2018. godinu, gde je za finansijske izveštaje izneto mišljenje sa rezervom, a najveća rezerva je izneta na bilans stanja. Upravo bilans stanja je doprineo da za ostale izveštaje ne bude doneto pozitivno mišljenje. Napomenuo je da se finansijska revizija vrši po principu obima i da je obaveza DRI da revizijom obuhvati 70% sredstava.

Milan Lapčević je izneo zapažanje da se u najvećem broju slučajeva pojavljuju iste greške kod većine lokalnih samouprava i postavio pitanje da li je to slučajnost ili je to način da lokalne samouprave finansiraju određene potrebe za koje nemaju sredstava u budžetu.

Dr Duško Pejović je odgovorio da su dva osnovna razloga za stvaranje grešaka u izveštajima. Prvi je neodgovarajuća edukacija i sertifikacija. Drugi razlog je korišćenje aplikacija za knjiženje, koje nisu jednoobrazne. Po njegovom mišljenju ovo su osnovni razlozi i misli da tu nema namere.

Aleksandra Tomić je podsetila da su predstavnici Evropskog parlamenta ovih dana bili u poseti Narodnoj skupštini, na sastanku Parlamentarnog odbora za stabilizaciju i pridruživanje Evropska unija-Srbija, i istakla da je u diskusiji naglasila da Odbor zajedno sa DRI ima redovna izveštavanja u vezi kontrole trošenja javnih sredstava. To je uvaženo kao amandman i uneto u zajedničku izjavu.

U diskusiji su učestvovali i narodni poslanici Goran Kovačević i Zoran Bojanić.

**DRUGA TAČKA DNEVNOG REDA:** Predstavljanje Izveštaja o reviziji završnog računa budžeta Republike Srbije od 2008. do 2018. godine

Aleksandra Tomić je naglasila da, prema Zakonu o budžetskom sistemu, Završni račun budžeta Republike Srbije sadrži i izveštaj eksterne revizije. Pošto je DRI osnovana 2005. godine, a članovi Saveta izabrani 2007. godine, imamo izveštaje o reviziji završnog računa budžeta Republike Srbije od 2008. do 2018. godine. Završni računi budžeta od 2002-2007. godine su takođe dostavljeni, ali oni ne sadrže izveštaje eksterne revizije.

Dr Duško Pejović je podsetio da je poslednji put, u decembru 2002. godine, usvojen Završni račun budžeta Republike Srbije za 2001. godinu. Govoreći o periodu od 2002-2007. godine, za koje iz već navedenih objektivnih razloga ne postoje revizorski izveštaji, istakao je da je teoretski moguće izvršiti reviziju završnih računa za ovaj period, ali ona ne bi bila verodostojna zbog nedostatka adekvatne dokumentacije. U ovom periodu, zakonska obaveza je bila da se izveštaji sačinjavaju na pet obrazaca. Zapažanje je da su izveštaji sastavljani na četiri obrasca, a da ne sadrže peti, koji se odnosi na izveštaj o izvršenju budžeta. Kao primer greške u obrascu 2, bilansa uspeha za 2003. godinu, tehničkom greškom je netačno iskazan korigovani rezultat poslovanja u iznosu od 300 milijardi dinara.

Goran Kovačević je zapazio da je posmatrajući završne račune za ovaj period, ostvaren suficit budžeta, što po njemu nije realno.

Aleksandra Tomić je istakla da su, po principu prostog knjigovodstva, beleženi samo prihodi i rashodi, u završnim računima ne postoji iskazivanje imovine, investicija, kao i transfera lokalnim vlastima.

Dr Duško Pejović je istakao da je jako teško doneti realnu procenu, jer u periodu o 2002-2004. godine, imovina uopšte nije iskazivana u bilansu stanja, dok u periodu 2005-2007. godine, u bilansu stanja iskazivana su samo osnovna sredstva, bez finansijske imovine. Takođe, kratkoročni plasmani, obaveze prema dobavljačima, zaposlenima i ostale obaveze nisu iskazivane u čitavom periodu od 2002-2007. godine.

Ove godine se prvi put sastavlja konsolidovani finansijski izveštaj za Republiku Srbiju, koji obuhvata Završni račun Budžeta, uvećan za izveštaje RFZO-a i preostala tri fonda obaveznog socijalnog osiguranja i konsolidaciju izvršenja budžeta svih lokalnih samouprava. Pojasnio je da konsolidovani izveštaj ne obuhvata izveštaje javnih preduzeća i NBS.

Aleksandra Tomić, predsednik Odbora, je konstatovala da će 91. sednica biti prekinuta i da se nastavlja 1. novembra 2019. godine, sa početkom u 9,30 časova.

Sednica je prekinuta u 19,10 časova.

Drugog dana rada, u petak 01. novembra, sednica Odbora je nastavljena u 9,30 časova.

Sednici je predsedavala dr Aleksandra Tomić, predsednik Odbora.

Pre prelaska na Drugu tačku dnevnog reda, Aleksandra Tomić, predsednik Odbora, pozdravila je predstavnike Uprave za trezor Ivana Aćimovića, v.d. pomoćnika direktora, Natašu Škembarević, načelnika Odeljenja za finansijsko izveštavanje i metodologiju, Ljiljanu Milanović, višeg savetnika u Odeljenju za računovodstvene poslove, i Gordanu Stojstavljević, referenta u Odeljenju za računovodstvene poslove.

**DRUGA TAČKA DNEVNOG REDA: Predstavljanje izveštaja o reviziji završnog računa budžeta Republike Srbije od 2008. do 2018. godine (nastavak)**

Nakon otvaranja druge tačke dnevnog reda, predsednik Odbora dr Aleksandra Tomić je podsetila da je prethodnog dana dr Duško Pejović, predsednik DRI, ukratko obrazložio završne račune budžeta Republike Srbije za period od 2002. do 2007. godine.

Dr Duško Pejović je u predstavljanju izveštajao reviziji završnog računa budžeta Republike Srbije od 2008. do 2018. godine obrazložio svaki izveštaj o reviziji posebno.

U Izveštaju o reviziji Završnog računa budžeta RS za 2008. godinu, čija je revizija izvršena 2009. godine, zajedno sa revizijom poslovanja Narodne banke Srbije u delu koji se odnosi na korišćenje javnih sredstava, obuhvaćen je manji broj subjekata revizije s obzirom da je Institucija tada bila u razvijanju. Naglasio je da se u ovom izveštaju DRI uzdržala od davanja mišljenja iz razloga što za period od 2002. do 2007. godine nije postojala eksterna revizija, kao i zbog toga što nisu uspostavljene interne revizije na način predviđen zakonom. Nedostajali su dokazi ili dokazi koji su postojali nisu bili dovoljni da bi se izrazila ocena, odnosno mišljenje. Ono na šta je DRI skrenuo pažnju u ovom izveštaju odnosi se na funkcionisanje računovodstvenog sistema, internih kontrola i interne revizije, usaglašavanje potraživanja, kao i evidencije o donacijama i javnom dugu, zatim upravljanje likvidnim sredstvima i obavezama i vođenje vanbilansnih evidencija.

U Izveštaju o reviziji Završnog računa budžeta RS za 2009. godinu, gde je revidirano osam subjekata, izraženo je osam mišljenja sa rezervom. Predsednik DRI je naglasio da je u internoj reviziji utvrđeno da Glavna knjiga trezora ne sadrži prihode i primanja i rashode i izdatke iz ostalih izvora indirektnih korisnika budžeta RS, a kao jednu od najvećih nepravilnosti je naveo to što se kod indirektnih budžetskih korisnika prikazuju prihodi jednaki rashodima, bez obzira što su prihodi najčešće veći. U delu izveštaja koji se odnosi na javne nabavake naveo je da su izvršene nabavke za koje nije sproveden postupak, a razlog za izuzeće od primene Zakona o javnim nabavkama nije postojao. Institucija je vezano za ovaj izveštaj dala 16 preporuka koje se odnose na evidentiranje rashoda i izdataka, na finansijsko upravljanje i kontrolu i na postupanje u skladu sa Zakonom o javnim nabavkama.

Izveštajem o reviziji Završnog računa budžeta RS za 2010. godinu obuhvaćeno je 33 subjekta, izraženo je deset mišljenja od kojih su dva pozitivna, a osam sa rezervom. Predsednik DRI je istakao da interna revizija nije rađena kod većine subjekata revizije, da su manje iskazani prihodi i primanja, pogrešno iskazani rashodi i izdaci, kao i da uglavnom nisu sprovođeni postupci javne nabavke i da se element nepoštovanja postupka javnih nabavki vrlo često koristi. Ono na šta je ukazao je i velika razlika u pogrešno iskazanoj imovini u odnosu na prethodnu godinu, što se dešava kada se revizijom obuhvate subjekti koji do tada nisu bili obuhvaćeni (samo Ministarstvo odbrane.) Date preporuke za ovaj izveštaj odnose se na pravilno evidentiranje rashoda i izdataka, finansijsko upravljanje i kontrolu i na postupanje u skladu sa Zakonom o javnim nabavkama.

U Izveštaju o reviziji Završnog računa budžeta RS za 2011. godinu DRI je dao osam pozitivnih mišljenja, a 16 mišljenja sa rezervom. Što se tiče finansijskog upravljanja i kontrole, najveća zamerka se odnosi na uspostavljanje odgovarajućeg sistema upravljanja internom kontrolom gde od 24 subjekta revizije čak 23 subjekta nisu uspostavila odgovarajući sistem upravljanja internom kontrolom. Predsednik DRI je naglasio da posebno skreću pažnju na javne nabavke koje su sprovedene, a da nisu ispunjeni uslovi propisani Zakonom o javnim nabavkama, kao i na javne nabavke koje su sprovedene bez pokretanja postupka. Državna revizorska institucija je vezano za ovaj izveštaj dala 147 preporuka.

Izveštaj o reviziji Završnog računa budžeta RS za 2012. godinu pokazuje da je revidirano 15 subjekata, od čega su četiri subjekta ocenjena pozitivno, a jedanaest subjekata revizije sa rezervom. Kao i u većini revizija, i u ovoj godini su utvrđene nepravilnosti kod finansijskog upravljanja i kontrole i kod interne revizije finansijskih izveštaja i pravilnosti poslovanja, zatim kod prihoda i primanja i rashoda i izdataka, kao i u postupcima javnih nabavki. Dato je 229 preporuka, gde je u toku postupka revizije otklonjeno 68 nepravilnosti i skrenuta je pažnja na pitanja koja nisu uređena postojećim propisima, na neusaglašenost propisa i dr.

U Izveštaju o reviziji Završnog računa budžeta RS za 2013. godinu revidirano je 14 subjekata, dato je osam pozitivnih mišljenja i šest mišljenja sa rezervom. Takođe, i u ovoj godini najveći deo nepravilnosti odnosi se na sistem internih kontrola i internu revizije. Nepravilnosti u postupcima sprovođenja javnih nabavki su u ovoj godini smanjene u odnosu na prethodne godine, ali ono na šta je skrenuta pažnja za sve završne račune je to da se ne smanjuje neplanirano nabavljanje, kao i nabavljanje bez sprovedenog postupka javne nabavke. Državna revizorska institucija je dala 285 preporuka, a u postupku je preduzeta 71 mera.

Izveštaj o reviziji Završnog računa budžeta RS za 2014. godinu pokazuje da je revidirno 13 subjekata, od čega kod 12 subjekata nema razumnog uveravanja da će biti izvrešeni ciljevi i planirane aktivnosti. Postoje greške i nepravilnosti u prihodima i primanjima, kao i kod rashoda i izdataka. Takođe, u postupcima javnih nabavki postoje nabavke bez sprovedenog postupka, kao i bez zaključenog ugovora. Dato je 87 preporuka, a subjekti revizije su u toku postupka revizije otklonili 14 nepravilnosti. Skrenuta je pažnja na propise koji nisu doneti, na pitanja koji nisu uređena postojećim propisima, na neusaglašenost propisa, na odredbe propisa koje mogu izazvati štetne posledice, na neusaglašenost internih akata sa propisom, kao i na druga pitanja.

U Izveštaju o reviziji Završnog računa budžeta RS za 2015. godinu revidirano je 15 subjekata, od kojih devet subjekata nije uspostavilo efikasan sistem interne kontrole, dok je šest imalo uspostavljenu internu reviziju. Problem javnih nabavki se pojavljuje i u ovom izveštaju, a najveća greška se odnosi na zaključene ugovore bez ispunjenih uslova propisanih Zakonom o javnim nabavkama. Data je 91 preporuka, a preduzeto je 17 mera u postupku revizije. Skrenuta je pažnja na propise koji nisu doneseni, kao i na one koji nisu usaglašeni.

Izveštaj o reviziji Završnog računa budžeta RS za 2016. godinu pokazuje da je revidirano 13 subjekata, dato je osam pozitivnih mišljenja i pet mišljenja sa rezervom na finansijske izveštaje, kao i sedam pozitivnih i šest sa rezervom na pravilnost poslovanja. Utvrđene nepravilnosti se odnose na sistem internih kontrola, na manje iskazane prihode i primanja, kao i rashode, javne nabavke su i u ovoj godini izvršene bez sprovedenog postupka, a ne postoji ni usaglašavanje budžetskih korisnika. Državna revizorska institucija je dala 95 preporuka i skrenula je pažnju na uobičajena pitanja, kao i prethodnih godina.

U 2017. godini revidirano je devet subjekata, dato je šest pozitivnih i tri mišljenja sa rezervom na finansijske izveštaje, sedam pozitivnih i dva mišljenja sa rezervom na pravilnost poslovanja. Kod pet subjekata ne funcioniše sistem finansijskog upravljanja i kontrole, a dva subjekta nisu na odgovarajući način uspostavila internu reviziju. Kod prihoda i primanja ukazano je na pogrešno iskazane podatke u finansijskim izveštajima, kao i kod rashoda i izdataka, gde postoje greške i nepravilnosti. Državna revizorska institucija je ovde dala 31 preporuku, a čak 28 je otklonjeno u toku revizije. Pažnja je skrenuta na pitanja koja nisu uređena postojećim propisom, kao i na neusaglašene propise.

Predsednik DRI obrazložio je i poslednji Izveštaj, koji se odnosi na 2018. godinu, kojim je obuhvaćeno 13 subjekata, sedam sa pozitivnim mišljenjem, a za šest je dato mišljenje sa rezervom na finansijske izveštaje. Na kompletan Završni račun budžeta RS za 2018. godinu dato je mišljenje sa rezervom. Dr Duško Pejović je ukazao da četiri od 13 subjekata revizije nemaju adekvatno uređen sistem, što govori da se povećava broj onih koji imaju sređeniji sistem interne kontrole, kao i da su ostvarena poboljšanja vezano za pogrešno iskazivanje podataka kod prihoda i primanja. Ono što je istakao kao najznačajnije su nalazi u oblasti finansijskog upravljanja koji se odnose na evidentiranje uvećanja imovine Republike Srbije u glavnoj knjizi Trezora, kao i da se imovina i obaveze indirektnih korisnika budžeta RS moraju evidentirati dnevno na bazi validnih i verodostojnih isprava. Takođe je naglasio da mora da postoji usaglašavanje između potraživanja i obaveza. Što se tiče bilansa stanja korisnici sredstava budžeta moraju da sačinjavaju jednistven bilans stanja. Državna revizorska institucija je dala 58 preporuka u završnom računu, s tim što su za 20 preduzete mere na otklanjanju nepravilnosti već u postupku revizije, a pažnja je skrenuta na pitanja koja nisu uređena postojećim propisima, na neusaglašenost propisa, kao i internih akata sa propisima.

Po ovoj tački dnevnog reda u diskusiji su učestvovali i postavljali pitanja predsednik Odbora Aleksandra Tomić, narodni poslanici Milan Lapčević, Goran Kovačević, Milorad Mijatović i Momo Čolaković, kao i predstavnici Uprave za trezor Ivan Aćimović i Nataša Škembarević.

**TREĆA TAČKA DNEVNOG REDA: Davanje saglasnosti na Predlog finansijskog plana Državne revizorske institucije za 2020. godinu i projekcijama za 2021. i 2022. godinu.**

Predsednik Odbora je podsetila da je članom 14. stav 1. tačka 4) Zakona o Državnoj revizorskoj instituciji propisano da Savet Državne revizorske institucije donosi finansijski plan Institucije. U skladu sa odredbama člana 51. Zakona, sredstva za rad Institucije obezbeđuju se u budžetu Republike Srbije u okviru posebnog budžetskog razdela i utvrđuje obaveza Saveta da predlog finansijskog plana Institucije dostavi nadležnom radnom telu Narodne skupštine, na saglasnost.

Predsednik Saveta je dana 28. oktobra 2019. godine podneo Odboru za finansije, republički budžet i kontrolu trošenja javnih sredstava, kao nadležnom radnom telu Narodne skupštine, Predlog finansijskog plana Državne revizorske institucije za 2020. godinu i projekcijama za 2021. i 2022. godinu (broj 401-2680/19), radi davanja saglasnosti.

Predsednik Državne revizorske institucije dr Duško Pejović je obrazložio Predlog finansijskog plana Državne revizorske institucije za 2020. godinu i projekcijama za 2021. i 2022. godinu.

U diskusiji je učestvovao narodni poslanik Milan Lapčević.

Nakon obavljenje diskusije Odbor je, na osnovu člana 51. stav 2. Zakona o Državnoj revizorskoj instituciji, jednoglasno (sa **10 glasova „za“) doneo O**dluku o davanju saglasnosti na Predlog finansijskog plana Državne revizorske institucije za 2019. godinu i projekcijama za 2020. i 2021. godinu (broj: 401-2680/19 od 28. oktobra 2019. godine).

Sednica Odbora je završena u 12,05 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić